KOMISSION DIREKTIIVI 93/49/ETY,

annettu 23 päivänä kesäkuuta 1993,

sellaiset vaatimukset määrittelevien liiteluetteloiden laatimisesta, jotka koristekasvien ja niiden lisäysaineiston on neuvoston direktiivin 91/682/ETY 4 artiklan mukaisesti täytettävä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon koristekasvien ja niiden lisäysaineiston pitämisestä kaupan 19 päivänä joulukuuta 1991 annetun neuvoston direktiivin 91/682/ETY(1) ja erityisesti sen 4 artiklan,

sekä katsoo, että

tämän direktiivin säännösten soveltamiseksi on otettava huomioon eri aineistojen tuotannon vaiheet,

tässä direktiivissä vahvistettuja vaatimuksia on pidettävä hyväksyttävinä vähimmäisvaatimuksina tässä vaiheessa ottaen huomioon yhteisön tämänhetkiset tuotantoedellytykset; vaatimuksia kehitetään ja täsmennetään edelleen tiukempien lopullisten laatuvaatimusten laatimiseksi, ja

tässä direktiivissä säädetyt toimenpiteet ovat koristekasveja ja niiden lisäysaineistoa käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

1 Tässä direktiivissä otetaan käyttöön direktiivin 91/682/ETY 4 artiklassa säädetyt liiteluettelot, mainitun direktiivin 11 artiklan 3 kohdassa säädetyt merkitsemistä koskevat määräykset mukaan lukien.

2 Liiteluettelot koskevat kaikkien direktiivin 91/682/ETY liitteessä tarkoitettujen sukujen ja lajien koristekasvien (perusrungot mukaan lukien) kasvustoja ja lisäysaineistoja sekä näistä saatuja koristekasveja, samoin kuin muiden 4 artiklan 2 kohdassa tarkoitettujen sukujen ja lajien perusrunkoja käytettävästä lisäysmenetelmästä riippumatta, jäljempänä 'aineistoja`.

3 Tämän direktiivin säännöksiä sovelletaan asteittain, ottaen huomioon 2 kohdassa tarkoitettujen aineistojen lisäysvaiheet.

2 artikla

Aineistojen on tarvittaessa täytettävä neuvoston direktiivissä 77/93/ETY(2) vahvistetut asiaankuuluvat kasvien terveyteen liittyvät vaatimukset.

3 artikla

1 Aineistojen on oltava ainakin silmämääräisesti tarkastettuna täysin vailla laatua havaittavasti heikentäviä haitallisia organismeja ja tauteja tai merkkejä taikka oireita näistä haitallisista organismeista ja taudeista, jotka vähentävät koristekasvien ja niiden lisäysaineiston käyttöarvoa, ja erityisesti vailla tauteja ja organismeja, jotka luetellaan liitteessä suku- tai lajikohtaisesti, sanotun kuitenkaan rajoittamatta 2 artiklan säännösten soveltamista.

2 Kaikki aineistot, joissa on 1 kohdassa tarkoitettujen haitallisten organismien tai tautien näkyviä merkkejä taikka oireita kasvuvaiheessa, on käsiteltävä sopivalla tavalla heti merkin tai oireen ilmaantuessa tai hävitettävä tarvittaessa.

3 Suvun Citrus aineistojen osalta on noudatettava lisäksi seuraavia säännöksiä:

i) niiden on oltava peräisin lähtöaineistosta, joka on tarkastettu ja todettu vapaaksi kaikista liitteessä lueteltujen virusten, mykoplasmojen ja tautien oireista;

ii) niiden on oltava tarkastettuja ja täysin vailla näitä viruksia, mykoplasmoja tai tauteja viimeisimmän kasvukauden alusta;

iii) vartettaessa on käytettävä sellaisia perusrunkoja, jotka eivät ole alttiita viruksen kaltaisille taudinaiheuttajille.

4 Kukkasipulien osalta on noudatettava lisäksi seuraavia säännöksiä: lisäysaineistojen on oltava saatu suoraan aineistoista, jotka on tarkastettu kasvuvaiheessa ja jotka ovat täysin vailla haitallisia organismeja ja tauteja samoin kuin 1 kohdassa tarkoitettujen, erityisesti liitteessä lueteltujen haitallisten organismien ja tautien merkkejä ja oireita.

4 artikla

1 Aineistojen on oltava tunnistettavia ja suvultaan tai lajiltaan taikka tarvittaessa kasviryhmältään riittävän puhtaita, ja jos niitä pidetään kaupan tai jos ne on tarkoitettu pidettäviksi kaupan viitaten direktiivin 91/682/ETY 9 artiklan 1 kohdan mukaisesti lajikkeeseen, niiden on myös oltava tunnistettavia ja lajikkeeltaan riittävän aitoja.

2 Jos lajike on direktiivin 91/682/ETY 9 artiklan 2 kohdan ensimmäisessä luetelmakohdassa tarkoitettu yleisesti tunnettu lajike, toimittajan on käytettävä lajikkeen virallista nimeä.

3 Jos lajikkeille on jo haettu jalosteoikeutta tai direktiivin 91/682/ETY 9 artiklan 2 kohdan ensimmäisessä luetelmakohdassa tarkoitettua virallista rekisteröintiä, jalosteviitettä tai ehdotettua nimeä on käytettävä hyväksymisen saamiseen saakka.

4 Jos lajikkeet ovat mukana toimittajien direktiivin 91/682/ETY 9 artiklan 2 kohdan toisen luetelmakohdan mukaisesti ylläpitämissä luetteloissa, lajiketta koskevien 1 kohdan vaatimusten noudattamisen on perustuttava toimittajien ylläpitämissä luetteloissa oleviin yksityiskohtaisiin kuvauksiin.

5 artikla

1 Aineistojen on oltava täysin vailla sellaisia virheitä, jotka voivat heikentää niiden laatua lisäysaineistona tai taimina.

2 Aineiston elinvoiman ja mittojen on oltava riittävät takaamaan sen käyttöarvon koristekasveina ja koristekasvien lisäysaineistona. Juuriston, varsien ja lehtien välillä on lisäksi varmistettava riittävä tasapaino.

3 Edellä 1 kohdan edellytysten lisäksi siemenillä on oltava riittävä itävyys.

6 artikla

1 Direktiivin 91/682/ETY 11 artiklassa tarkoitetun toimittajan laatiman asiakirjan on oltava sopivaa materiaalia, joka ei ole aiemmin käytettyä, ja sen on oltava painettu vähintään yhdellä yhteisön virallisista kielistä. Siinä on oltava seuraavat tiedot:

i) maininta "yhteisön laatu";

ii) yhteisön jäsenvaltion koodi;

iii) maininta vastuussa olevasta virallisesta toimielimestä tai sen tunnuskoodi;

iv) rekisteröinti- tai hyväksymisnumero;

v) toimittajan nimi;

vi) sarjan, viikon tai erän numero;

vii) toimittajan laatiman asiakirjan laatimispäivä;

viii) kasvitieteellinen nimi;

ix) lajikkeen nimi tarvittaessa; perusrungoilla lajikkeen nimi tai sen kuvaus;

x) kasviryhmän nimi tarvittaessa;

xi) määrä;

xii) direktiivin 91/682/ETY 16 artiklan 2 kohdan mukaisesti kolmansista maista tuotaessa tuotantomaa.

2 Jos aineistojen mukana seuraa komission direktiivin 92/105/ETY(3) mukaisesti kasvien terveyspassi, tätä voidaan toimittajan niin halutessa käyttää 1 kohdassa tarkoitettuna toimittajan laatimana asiakirjana. Maininta "yhteisön laatu" ja maininta direktiivillä 91/682/ETY säädetystä vastuussa olevasta virallisesta toimielimestä sekä viittaus lajikkeen tai perusrungon tai kasviryhmän nimeen on kuitenkin merkittävä. Direktiivin 91/682/ETY 16 artiklan 2 kohdan mukaisesti kolmansista maista tuotaessa on ilmoitettava tuotantomaa. Nämä tiedot voidaan esittää varsinaisessa kasvien terveyspassissa, mutta erillisinä.

7 artikla

Tätä direktiiviä sovelletaan, sanotun kuitenkaan rajoittamatta neuvoston asetuksen (ETY) N:o 315/68(4) soveltamista.

8 artikla

1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1993. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

2 Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

9 artikla

Tämä direktiivi on osoitettu kaikille jäsenvaltioille.

Tehty Brysselissä 23 päivänä kesäkuuta 1993.

Komission puolesta

René STEICHEN

Komission jäsen

(1) EYVL N:o L 376, 31.12.1991, s. 21

(2) EYVL N:o L 26, 31.1.1977, s. 20

(3) EYVL N:o L 4, 8.1.1993, s. 22

(4) EYVL N:o L 71, 21.3.1968, s. 1

LIITE

LUETTELO ERI SUKUJEN JA LAJIEN LAADULLE HAITALLISISTA ORGANISMEISTA

>TAULUKON PAIKKA>